P-MAT

P-MAT, n.o. je slovenská nezisková organizácia so sídlom v Bratislave, ktorá sa venuje popularizácii prírodných vied na Slovensku. P-MAT organizuje korešpondenčné semináre z matematiky a fyziky: Pikomat a Pikofyz, matematicko-športovú súťaž Pikopretek, regionálnu súťaž Matboj a online súťaž týmov MatX. Do aktivít P-MATu sa zapojilo za dobu jeho existencie viacej ako 50,000 detí a v súčasnej dobe má viac ako 40 dobrovoľníkov.

Aktivity

Pikomat a Pikofyz 
Hlavnou činnosťou P-MATu je organizovanie korešpondenčných seminárov Pikomat (z matematiky) a Pikofyz (z fyziky). Dobrovoľníci šesťkrát za rok zostavia sériu príkladov, ktoré potom pošlú riešiteľom na celom Slovensku. Príklady sú pomerne náročné a vyžadujú rozmýšľanie nad rámec školskej matematiky či fyziky. Riešitelia majú približne jeden mesiac na to, aby príklady vyriešili, podrobne spísali svoje riešenia a poslali ich naspäť organizátorom. Organizátori si potom každé riešenie prečítajú, napíšu k nemu komentár a počet bodov (0 až 5) a pošlú ich spolu s ďalšou sériou riešiteľom. Ku každému príkladu je taktiež zverejnené vzorové riešenie. Pre približne 36 najlepších riešiteľov sa koná dvakrát za rok sústredenie.

Pikomat je jedným z matematických seminárov, ktoré sú doporučené ako príprava na Matematickú olympiádu. Korešpondenčné semináre sú vhodné aj pre riešiteľov, ktorý sa chcú zamerať na hlbšie porozumenie a sú vhodné aj pre učiteľov, aby zamestnali talentovaných žiakov na hodinách matematiky a fyziky. 

Pikomat prebieha neprerušene od roku 1983, Pikofyz od roku 1998.

Pikopretek 
Pikopretek je poldenná súťaž štvorčlenných tímov žiakov 5. až 8. tried ZŠ a príslušných ročníkov gymnázií. P-MAT organizuje Pikopreteky v Bratislave na Železnej studienke od roku 1997. Tímy sa v Pikopreteku snažia čo najrýchlejšie prejsť trasu dlhú približne 3 km. Na trase sa nachádzajú stanoviská, na ktorých tímy plnia rôzne matematické, logické, alebo tímové úlohy. Celkové poradie sa počíta na základe času a počtu správne splnených úloh. Na Pikopreteku sa podieľa približne 50 dobrovoľníkov a v roku 2019 sa zúčastnilo 120 tímov.

Matboj 
Matboj je taktiež tímová súťaž, kde tímy rátajú príklady a každý vyriešený príklad im umožní urobiť ťah v rámci strategickej hry. Okrem počtu správne vyriešených úloh sa ráta aj úspešnosť v tejto strategickej hre (ktorá sa každý rok mení).

MatX 
Online tímovú súťaž MatX organizuje P-MAT od roku 2015. Štvorčlenné tímy rátajú 35 úloh, na ktoré majú 90 minút. MatX prebieha online, tým pádom sa ho môže zúčastniť každá škola na Slovensku. Od roku 2016 pridal MatX aj české preklady príkladov a možnosť účasti pre české školy. Od roku 2017 sú všetky úlohy aj vzorové riešenia preložené aj do angličtiny.

História 

P-MAT, n.o. bol založený ako nezisková organizácia 25 septembra 1997. Jeho história však siaha až do roku 1983, kedy boli v septembri 1983 zverejnené zadania prvého ročníku korešpondenčného seminára z matematiky Pikomatu.

V roku 1998 začal P-MAT organizovať Pikosoboty, Kockaté víkendy, Pikopretek, letný tábor a začal taktiež organizovať korešpondenčný seminár z fyziky Pikofyz.

V roku 1999 boli Pikomat a Pikofyz doporučené Jednotou slovenských matematikov a fyzikou ako prostriedky na popularizáciu matematiky a fyziky medzi mládežou.

V roku 2000 bol zorganizovaný prvý ročník súťaže Matboj.

V roku 2001 spustil P-MAT spolu s organizáciou Infovek internetovú ekonomickú simulačnú hru Investland. Investland fungoval formou webovej stránky, kde si uživatelia (žiaci ZŠ a SŠ) mohli vyskúšať obchodovanie na burze, zakládanie podnikov, riadenie podnikov, ako fungujú pôžičky, a podobne. Investland skončil svoju činnosť v roku 2012.

Od roku 2002 do roku 2012 vydával P-MAT časopis pre priateľov matematiky a fyziky s názvom triceléštrnásť.

V roku 2012 sa P-MAT stal víťazom Ceny Nadácie Orange v kategórii vzdelávanie.

Od roku 2013 do roku 2016 zorganizoval P-MAT štyri ročníky filmového festivalu F3: Festival fyzikálnych filmov s desiatkami krátkych študentských filmov a stovkami divákov.

V roku 2019 sa stal riaditeľom organizácie Pavol Koprda, čo viedlo k reforme fungovania vedenia a značnému rozšíreniu aktivít organizácie.

V septembri 2019 P-MAT zorganizoval "road-trip" po približne 180 triedach druhého stupňa základných škôl na Slovensku. V každej z tried si dobrovoľníci pripravili hodinu matematiky a fyziky, kde sa snažili ukázať, že matematika a fyzika môžu byť zaujímavé pre každého.

Referencie

Externé odkazy 
 Stránka P-MAT.sk
 Stránka pikomat.sk
 Stránka pikofyz.sk

Neziskové organizácie